[{"text_idx": "#000001", "text": "Lota Jauregia, Euskal kultur erakundearen egoitza"}, {"text_idx": "#000002", "text": "1990. urteaz geroz euskal kulturaren zerbitzuko"}, {"text_idx": "#000007", "text": "Teatroaren historia Lapurdin eta Baxenabarren (1921-2021)"}, {"text_idx": "#000008", "text": "Guillaume Apheza emigrazio agentearen erregistroak"}, {"text_idx": "#000009", "text": "Euskal kultura hirigune elkargoan (agenda, eragileak herriz herri)"}, {"text_idx": "#000010", "text": "Herriko plaza ederra baino, Sarako mendialdea hautatuz dekoratu gisa, Usopop festibalarekin musikaz gozatzeko modu berriak ireki dituzte Joanes Garcia-Basurkok (Baiona, 1982) eta lagunek. Musikazaletasunak eta momentu onak besteekin partekatzeko gozamenak gidaturik, proiektu ezberdinetan parte hartuz piztu zitzaion Lizarrietako hitzorduaren ideia. Sorkuntza eta aniztasuna oinarri dituen lagun arteko proiektu berri eta misteriotsuaz lehen xehetasunak eta beste hamaika kontu aipatu dizkigu, musika mapa batean pozik galduko litzatekeen Saratar gazteak."}, {"text_idx": "#000011", "text": "Zure izena bilatzailean idaztean, dantza, musika eta Sara agertu zaizkigu iruditan."}, {"text_idx": "#000012", "text": "Aski ongi laburbiltzen dute nire ibilbidea, dantzan ibilia, Saratarra eta kulturan eta musikagintzan bereziki, aktore. Gaztetik murgildu naiz kulturgintzan, izan ere nire aita Eltzegor taldean kantari zen eta gero proiektuz proiektu, elkarlanak erakarri nau eta gaztetxetik hasiz, gero nire ibilbidea egin dut, jendea ezagutuz eta jende horiekin proiektuak sortuz."}, {"text_idx": "#000014", "text": "Pentsatzen dut baietz. Ama musikazalea da eta aita kantaria. Eltzegor taldeko kantaria izan da. Musikak txikitatik zerbait eragin dit nire baitan. Barnetik bizi dut. Aldiz, saiatu naizen arren, ez naiz musikari. Ez da niretzat egina nire ustez. Baina musikazale handia naiz eta esperientzia ezberdinen ondorioz, nire gustu musikalak ditut eta ez dira aitaren bezalakoak."}, {"text_idx": "#000015", "text": "Halere, Eltzegor taldea entzuten dut beti eta uste dut Euskal Herrian gutxietsia izan den talde bat dela. Musikalki ikaragarri iruditzen zait eta bihotzean hitz egiten dit, txikitan ikusitako aitaren kantaldi horien oroitzapenak heldu zaizkidalako gogora."}, {"text_idx": "#000017", "text": "Ni Sarako gaztetxean hasi nintzen lehen kontzertuak antolatzen. Gero EHZ festibalaren programazio taldean egon nintzen sei bat urtez. Biziki momentu onak eta aberasgarriak bizi izan ditut hor. Patxi Dutournier laguna nire ondoan eduki dut beti eta EHZko bilkuretatik sartzerakoan, kalakan, zenbat ikasten ari ginen komentatzen genuen, baina ber denboran, gure aldetik ikusten genituen musikari batzuk gogoan, kontzertuak beste molde batez eskaintzeko gogoa etorri zitzaigun."}, {"text_idx": "#000018", "text": "Gero inguruko kontzertuetan beste lagun musikazale batzuk gurutzatu eta horrela hasi ginen zerbait interesgarri antolatzeko asmoz. Gu Saratarrak izanki, gure herria ezagutzen eta maite dugu eta nahi genuen hemen zerbait eraiki; horrela sortu zen Usopop duela hamabi urte, usaiaz kanpoko musika estiloak proposatzeko. Erran behar da garaian punka, ska edo metala musikak ainitz entzuten zirela hemen. Pop musika askoz gutxiago aldiz, eta guk hori nahi genuen Sarara ekarri, sinpleki."}, {"text_idx": "#000019", "text": "Ezohiko musika ekarri ezohiko lekuetara ere..."}, {"text_idx": "#000021", "text": "Gero Usopopekin lortu duguna izan da harreman naturala, hurbila ukaitea taldeekin. Hemen sortzen zen familia giroa maite zuten artista anitzek. Batzuekin lotura azkarra atxiki dugu ere. Bazekiten hemen entzunak egonen zirela, jendea musikaz gozatzera zetorrela, momentu goxoa pasatzera."}, {"text_idx": "#000023", "text": "Bai Usopopek bere lekutxoa zuen festibalen agendan. Uste dut garai bati lotua zela. Argia astekarian Gorka Bereziartuak Eusnob delako hitza agertu zuen urte horietan, Euskal Herrian musika egiteko molde berriak bultzatzen zituen mugimendua deitzeko eta gu horretan sartu gintuen. Gero guk inoiz ez genuen handitzeko asmorik eduki, orduan gurea erran daiteke estimu arrakasta izan dela gehiago. Izan ere, azken urteetan jende dezente hurbildu zen Usopopera. 800 pertsona elkartu genituen Sarako mendi kasko batean larunbat gau euritsu batez. Ez da gaizki. Baina egia erran gehiegi handitu aitzin bukatzea erabaki genuen."}, {"text_idx": "#000024", "text": "Gero, kanpotik ikusita ez zen gehiegi ikusten agian baina festibala antolatzeko manera erabat punkia zen. Do it yourself filosofiarekin muntatu genuen dena. Nahitara egin genuen horrela, adibidez apainketak etxean eginiko gauzekin osatu genuen. Kontzeptua zen jendea etxean bezala errezibitzea, ongi zainduz eta kontzertuetan ongi sentiaraziz."}, {"text_idx": "#000025", "text": "Euskal rockaren urrezko garaia atzean utzi dugula dirudi... Eusnob garaian sartzeko ote?"}, {"text_idx": "#000026", "text": "Anitzetan aipatu dugu gai hori lagunartean. Nik ez dut ezagutu euskal rockaren urrezko garai hori. Bukaera ezagutu dut bakarrik. Maitatu dut eta oraindik entzuten ditut garai hartako artistak. Baina musika ez da horretan gelditu. Talde gazte anitz agertu eta agertzen ari dira geroztik eta atzematen dut aukera gutxiago ematen zaiela berriei. Gazte batentzat interesgarriago da Tatxers bezalako talde bat entzutea gaur, Kortatu baino."}, {"text_idx": "#000027", "text": "Ongi da Kortatu edo Zarama bezalako taldeak ezagutzea eta entzutea noski, oinarriak ematen dizutelako, baina Tatxers talde gaztea da eta gaurko gazteek dituzten galdera eta kezkekin sortzen dute musika. Iruditzen zait musikazaleek badutela gaur egun ere zer entzun, musika nostalgia batean erori gabe. Aitzina egin dezagun, sorkuntza bada eta gazteek gure beharra dute garatzeko, segitzeko. Ez badira entzunak, taldeak hiltzen dira eta egungo taldeei lekua emateak ez die ezer kentzen garai bateko taldeen lan bikainari."}, {"text_idx": "#000030", "text": "Orduan urriaren 29 eta 30ean, nahi genuke aurretik genuen proiektu bat finkatu. Kontzertu sekretu batzuk izanen dira Saran eta gero bi gaualdi, ostiralean eta igandean, beste kontzertu klasikoago batzuekin. Denetarik izatea nahi dugu, musika kontsumitzeko modu berria sortu. Jendea etorriko da Sarara jakin gabe sobera zer/non ikusiko edo entzunen duen. Ideia da publikoa heltzean mapa bat ematen diogula indize batzuekin eta lekuak atzeman behar dituela, kontzertuak leku ezkutuetan antolatuz. Gero beste hamar bat artista gonbidatu nahi dugu Larrun puntan artista egonaldi batera, eta bertan sortuko dutena gero igandean eskainiko dute. Katalunia, Frantzia eta Euskal Herriko artistak ekartzea da gure asmoa. Dena ez dugu hemen errango orain, baina ari gara proiektua fintzen. Izenari doakionez, Mapa galduak deituko dugu. Istorio luzea da baina erran daiteke Eskozian erreferente dugun festibal batek Lost map izena duela."}, {"text_idx": "#000032", "text": "Hor ere Do it yourself izpirituari jarraikiz sortu genuen Usopop diskak. Aguxtin Alkhat musikaria laguna nuen eta bere taldea utzi ondoren, behin etorri zen guretako kantatzera. Erran nion bazuela hor disko bat kaleratzeko aukera. Hastapenean ez zen ausartzen eta guk bultzatu genuen pixka bat. Horrela atera genuen lehen diskoa."}, {"text_idx": "#000033", "text": "Gero beste artista batzuk lagundu ditugu, Paxkal Irigoyen bezala eta gure sarea handituz joan da. Orotara hamar disko atera ditugu. Joan den urtean atal hori gehiago egituratu dugu. Patxik eta Alanek kudeatzen dute hori. Laster Lumi, Orbel eta agian Ru\u0308diger artisten diskoak ere atera behar genituzke. Ari gara bertako taldeei laguntza ekartzen. Alegia guk haiei esker, festibalean lortu genuen diru apurra berriz banatzen ari gara, hemengo taldeen artean."}, {"text_idx": "#000034", "text": "Eusnob sarearen disketxea dela errango zenuke?"}, {"text_idx": "#000035", "text": "Lehen gauza, ez gara eusnob! Hortan sartu gintuzten eta kanpotik ikusirik, batzuentzat agian boboen zenbait ezaugarri izan ditzakegu baina ez da gure errealitatea. Ez dut uste eusnob sarerik badenik. Gu jende xumeak gara eta gure kultura oinarrizkoa da guretzat. Bakarrik irekiak eta interesatzen den jendea gara. Azken finean, ezaugarri berezi bat izatekotan, jende kuriosa garela azpimarratuko nuke eta kuriositatea da kalitate hoberena nire ustez."}, {"text_idx": "#000038", "text": "Guretako Nafarroako edo Gipuzkoako jendea hunkitzea logikoa zaigu; gero ohartu gara gure publikoaren erdia baino gehiago hegoaldetik heldu dela. Guk hori argi dugu eta zaindu nahi dugu. Gainera aberastasuna da. Hiru hizkuntza ditugu eta Frantzia eta Espainiako kulturen ezagutza bat ere bai. Nire ustez hori aberastasun gisa erabili behar dugu mugak jarri ordez, horrekin elika eta aberastu gaitezen."}, {"text_idx": "#000042", "text": "Musikaz gain beste zaletasunik duzu?"}, {"text_idx": "#000043", "text": "Egia erran behar dut? Bai futbolzalea naiz, daitort. Realzalea naiz. Itzalgune hori dut, asumitu behar da. Bestela familian, lagunekin egotea gustuko dut, gero kultura kontsumitzea, zinema, irakurtzea, mendira joatea eta musika etengabe... Bizi arrunta errango nuke."}, {"text_idx": "#000046", "text": "Bi erran behar ditut: lehena Sigur Ro\u0301s taldea da. Islandiarrak dira eta egia erran Usopop talde horren entzuteko sortu genuen kasik; bestea, Lankum taldea, pandemia aitzin entzun nuena Irlandan, eta nire bihotzean gorderik gelditu dena."}, {"text_idx": "#000052", "text": "Guk Usopop Saran sortu dugun bezala, ederra litzateke Euskal Herriko beste txoko anitzetan holako ekimen txikiak sortzea, herriari lotuak gu publiko gisa hurbiltzeko eta gure paisaiak hobeki ezagutzeko."}, {"text_idx": "#000053", "text": "\"Hemen abesbatzaren irudi ezkorra da gazteen artean\""}, {"text_idx": "#000055", "text": "\"Musika beti izan da adierazteko, askatzeko eta ongi pasatzeko tresna\""}]